Dirijjan ePrix 2022

**Dirijjan ePrix 2022** (virallisesti **2022 Diriyah E-Prix**) ajettiin 28.-29. tammikuuta Dirijjassa, Saudi-Arabiassa. ePrix oli Formula E -kauden 2021–22 avausviikonloppu ja se sisälsi kaksi kilpailua. Kyseessä oli neljäs Saudi-Arabian ePrix ja se ajettiin yövalaistuksessa toista kertaa. ePrix sisälsi myös ensimmäistä kertaa pudotuspelityyliset aika-ajot.

## 1. kilpailu

Ensimmäinen kilpailu ajettiin 27.-28. tammikuuta. Torstaina 27. tammikuuta ajettiin ensimmäiset vapaat harjoitukset. Perjantaina 28. tammikuuta ajettiin toiset vapaat harjoitukset, aika-ajot sekä kilpailu. Kilpailu alkoi paikallista aikaa klo 20:00.

### Vapaat harjoitukset

Ensimmäisten harjoitusten alussa radalla oli paljon hiekkaa sekä aavikolta että rakennustyömaalta. Harjoitukset aloitettiin varotoimenpiteenä koko radan keltaisella lipulla. Sam Bird ajoi harjoitusten ensimmäisen kierrosajan, joka oli 1:18.635. Koko harjoitusten nopeimman kierrosajan ajoi Oliver Rowland, jonka kierrosaika oli 1:10.559. Rada puhdistui vähitellen hiekasta ja kierrosajat nopeutuivat. Hallitseva maailmanmestari Nyck de Vries aiheutti toisen koko radan keltaisen lipun osuttuaan seinään kolmannessa mutkassa hiekan vuoksi. de Vries rikkoi auton jousituksen, mutta onnistui ajamaan auton poistumisreitille ennen keskeytystä. de Vries sai ajettua vain kaksi kierrosta. Eniten kierroksia (20) ajoivat Antonio Giovinazzi, Dan Ticktum, Mitch Evans ja Antonio Felix da Costa.

Toisten harjoitusten aikana rata parani myös huomattavasti. Rowland oli jälleen nopein ajettuaan kierrosajan 1:08.957. Ensimmäisissä harjoituksissa keskeyttänyt de Vries pääsi mukaan harjoitukseen. Toisessa harjoituksessa ei nähty onnettomuuksia ja kaikki kuskit saivat ajettua kierroksia. Eniten kierroksia, 22, ajoivat de Vries ja Lucas di Grassi.

### Aika-ajot

1. kilpailussa oli ensimmäistä kertaa käytössä uusi aika-ajojärjestelmä, jossa kuljettajat oli jaettu kahteen lohkoon. Molemmilla lohkoilla oli 10 minuuttia aikaa ajaa nopein kierros. Molemmista lohkoista neljä nopeinta etenivät pudotuspeleihin, jossa kaksi kuljettajaa kilpaili vastakkain, kunnes nopein kuljettaja oli selvillä. Loput lähtöruudut jaettiin lohkovaiheen aikojen perusteella. Lohko A:sta pudotuspeleihin etenivät Robin Frijns, Sam Bird, Stoffel Vandoorne ja Oliver Rowland. Lohko B:stä jatkoon etenivät Nyck de Vries, Nick Cassidy, Jake Dennis ja André Lotterer. Näin ollen sekä Mercedes-EQ että Envision Racing saivat molemmat kuljettajansa pudotuspeleihin. Vandoorne lopulta ajoi paalupaikalle voitettuaan pudotuspeleissä Cassidyn, de Vriesin ja finaalissa Dennisin. Rowland sai kolmen lähtöruudun rangaistuksen estettyään varikkosuoralla toista kuljettajaa.

##### Aika-ajojen tulokset

### Kilpailu

Kilpailun lähdössä Vandoorne piti kärkipaikkansa ja hänen tallikaverinsa de Vries nousi Dennisen ohi toiseksi. António Félix da Costa keskeytti kilpailun ensimmäisellä kierroksella rikottuaan autonsa jousituksen. da Costa kärsi lähdössä auton ohjelmisto-ongelmasta, mikä sammutti hänen autonsa heti lähdön jälkeen. Auto kuitenkin palasi heti takaisin käyntiin. da Costa menetti paljon sijoituksia ja ensimmäiseen mutkaan tultaessa hänen sisäpuolellaa ollut Dan Ticktum lukitsi jarrutuksessa eturenkaansa ja osui häneen. Kontaktin seuraksena da Costa osui toiseen autoon, mikä lopulta rikkoi hänen jousituksensa. da Costa onnistui kuitenkin ajamaan auton varikolle, jossa hän lopulta keskeytti kilpailun. da Costa syytti Ticktumia kolarista ja kuvasi tätä ”yliaggreksiiviseksi”. Tikctum kuvasi onnettomuutta ”harmittavaksi” ja kiisti da Costan syytökset. Kukaan kuljettaja ei saanut onnettomuudesta rangaistusta.

Kilpailun kärkinelikko teki parin ensimmäisen kierroksen aikana yli puolentoista sekunnin eron muihin. 10 minuutin jälkeen kärkikolmikko Vandoorne – de Vries – Dennis alkoi karkaamaan muilta. Kuudennella kierroksella de Vries, Dennis ja Lotterer aktivoivat ensimmäistä kertaa *Attack Moden* ja Vandoorne seuraavalla kierroksella heidän jälkeensä.

Seitsemännellä kierroksella Nissanin Oliver Rowland keskeytti osuttuaan seinään taisteltuaan sijoituksista Robin Frijnsin kanssa. Molemmat kuljettajat olivat osuneet toisiinsa jo aiemmin kilpailun aikana. Frijns sai tuomaristolta varikon läpiajorangaistuksen osumisestaan Rowlandiin. Rowlandin keskeytys toi radalle turva-auton.

Turva-auton poistuttua radalta Vandoorne alkoi kasvattamaan johtoaan. Vandoorne teki kuitenkin virheen aktivoidessaan toista kertaa *Attack Modea* ja de Vries nousi hänen ohitseen kilpailun kärkeen. de Vries piti lopulta johtonsa kilpailun loppuun saakka. 

Lotterer kulutti kilpailun aikana liikaa energiaa ja Dennis onnistu ohittamaan hänet uudelleen kierroksella 27, nousten kilpailussa kolmanneksi. Lotterer ja Dennis olivat taistelleet kolmannesta sijasta läpi kilpailun. Sekä Lotterer että Nick Cassidy menettivät sijoituksia kilpailun lopussa energian säästämisen vuoksi. Kilpailuaikaan lisättiin minuutti ja 15 sekuntia turva-auton vuoksi.

Kilpailun jälkeen Rowland sai kolmen lähtöruudun rangaistuksen seuraavaan kilpailuun osumistaan Robin Frijnsin kanssa.

#### Kilpailun tulokset

#### Sijoitukset kilpailun jälkeen

***Huom!**: Vain viiden parhaan sijoitukset sisällytetty.

## Toinen kilpailu

Toinen kilpailu ajettiin 29. tammikuuta. Lauantaina ajettiin viikonlopun kolmannet harjoitukset sekä toisen kilpailun aika-ajot ja kilpailu. Kilpailu alkoi paikallista aikaa klo 20.

### Vapaat harjoitukset

Viimeisten harjoitusten nopein oli saksalainen Pascal Wehrlein. Nick Cassidy kolaroi pahasti radan 11. mutkassa menetettyään pölyn vuoksi autonsa hallinnan ja osuttuaan voimalla seinään. Kolari aiheutti pitkän tauon ja harjoituksiin annettiin lopulta 10 minuuttia ylimääräistä aikaa. Cassidyn auto kärsi paljon vahinkoja eikä hän lopulta pystynyt osallistumaan aika-ajoon.

### Aika-ajot

Aika-ajojen lohkovaiheessa Sam Bird vahingoitti autonsa takajousitusta samassa mutkassa kuin Cassidy harjoituksissa ja hän jäi lohkonsa viimeiseksi. Pudotuspelien finaalissa Mercedes-EQ:n de Vries otti paalupaikan vain 0,005 sekunnin erolla ennen Venturi Racingin Edoardo Mortaraa. Mortara teki finaalikierroksellaan muutaman virheen ensimmäisessä sektorissa. Mortara oli de Vriesta nopeampi kahdella muulla sektorilla, mutta se ei riittänyt paalupaikkaan. Ensimmäisessä kilpailussa keskenään taistelleet Frijns ja Rowland kohtasivat toisensa nyt toisen osakilpailun pudotuspeleissä. Frijns voitti Rowlandin ja pääsi jatkoon.

Aika-ajojen jälkeen da Costan pudotuspelien aika-ajokierros hylättiin, koska hän ei ehtinyt aloittamaan kierrosta omalla vuorollaan. Sérgio Sette Câmaran lohkovaiheen aika hylättiin, koska hän oli estänyt Sébastien Buemia radan 17. mutkassa.

#### Aika-ajojen tulokset

### Kilpailu

Kilpailun lähdössä parhaiten onnistui Rowland, joka nousi kolme sijoitusta. Paalupaikalta lähtenyt de Vries onnistui säilyttämään johtopaikkansa. de Vries piti johtonsa, kunnes 14. kierroksella Lucas di Grassi onnistui pääsemään hänen ohitseen käyttämällä *Attack Modea*. Ohitustilanteessa kuljettajien autot osuivat useasti yhteen. Samassa mutkassa di Grassin tallikaveri Mortara nousi kolmanneksi ja myöhemmin hänkin onnistui ohittamaan de Vriesin. Kierroksella 17 Mortara ohitti di Grassin ja nousi kilpailun johtoon.

Kilpailun edetessä taistelu kärjessä kiihtyi ja muut kuljettajat alkoivat pienentämään eroa. Kierroksella 29 Robin Frijns nousi toiseksi Venturi-kuljettajien väliin. Kilpailun lopussa Mahindra Racinginn Alexander Sims osui seinään ja keskeytti. Turva-auto tuli radalle ja koska kilpailua oli ajettu yli 40 minuuttia, ei kilpailua enää jatkettu ja maaliin tultiin turva-auton perässä. Paalulta lähtenyt de Vries oli lopulta kymmenes. Huonon kilpailun syyksi de Vries nimesi liian myöhään aktivoidut *Attack Modet* sekä yleisesti huonon vauhdin kilpailussa. Hän osui myös yhteen Jean-Éric Vergne kanssa ja menetti sen vuoksi kerralla useamman sijoituksen. de Vriesin tallikaveri Stoffel Vandoorne onnistui nousemaan 12. lähtöruudusta lopulta kilpailun seitsemänneksi.

Kilpailun jälkeen 11. sijoittunut Mitch Evans sai varikon läpiajorangaistuksen. Koska kilpailu oli jo päättynyt, muutettiin se 24 sekunin aikasakoksi. Evans ei ollut aktivoinut kilpailun aikana toista kertaa *Active Modea*, mikä pitää sääntöjen mukaan aktivoida kahdesti kilpailun aikana.

#### Kilpailun tulokset

#### Sijoitukset kilpailun jälkeen

***Huom!**: Vain viiden parhaan sijoitukset sisällytetty.

## Huomiot

## Lähteet